Magalies Water jammer oor lang onderbrekings(Argieffoto: pixabay) Magalies Water het verskeie dorpe in die Magalies-gebied, waaronder Rustenburg, Moses Kotane en Thabazimbi wat die afgelope paar dae gebuk gegaan het onder wateronderbrekings, om verskoning gevra. Magalies Water sê hy het vasgestel ŉ ondergrondse hoogspanning-kragtoevoerkabel by die Vaalkop-waterwerke is stukkend nadat kragtoevoer na die aanleg onderbreek is. “Ons prioriteit bly steeds om skoon drinkwater aan inwoners te voorsien, wat hul basiese mensereg is,” sê Sandile Psychology Mkhize, uitvoerende hoof van Magalies Water. Volgens Mkhize is tegnici Vrydag in die vroeë oggendure na die aanleg gestuur nadat die krag die gees gegee het. Daar is vasgestel die fout lê by die ondergrondse kabel, wat nou opgegrawe en vervang moet word voor die aanleg weer gebruik kan word. Gegewe die omvang van die probleem, het herstelwerk egter langer geduur as wat aanvanklik verwag is. Gevolglik het die grootmaatpypleiding opgedroog en teen die tyd wat die herstelwerk afgehandel was, was die watervlak op kommerwekkende lae vlakke. “Die aanleg kon nie dadelike resultate lewer nie wat betref die beskikbaarheid van water aan inwoners nie,” sê Mkhize. Hy sê Magalies Water verstaan die frustrasie van inwoners, maar dat dit die verantwoordelikheid van die onderskeie munisipaliteite is om inligting daaroor te verskaf. Watertenks is binne 48 uur nadat die fout opgespoor is na die geraakte gebiede gestuur. Mkhize waarsku ook dat wanneer die wateraanleg vir ŉ lang tyd buite werking was, kan dit tussen twee en vyf dae duur voor die stelsel weer na normaal terugkeer. Hy sê dit is die verantwoordelikheid van Magalies Water om water op grootmaat aan munisipaliteite te verskaf. Die water moet aan ŉ spesifieke standaard voldoen en word gemeet op ŉ punt waar die water van Magalies Water na die onderskeie munisipaliteite se infrastruktuur oorgegee word. “Sodra die water die verkooppunt verbysteek, gaan drinkwater die netwerk binne – wat ook die reservoirs insluit. Dit word besit deur die verskillende munisipaliteite en dit word dus outomaties hulle verantwoordelikheid om te verseker die water voldoen aan bogenoemde standaarde,” sê Mkhize. Volgens hom is die water wat Magalies Water voorsien deurlopend van goeie tot uitstekende gehalte. Watervoorsiening aan Rustenburg bly egter ŉ probleem, hoofsaaklik weens die vinnige groei wat die stad ondervind. “Die huidige vraag na water is egter veel meer as die verskaffingsvermoë van die stelsel,” sê Mkhize. Magalies Water het al in 2009 langtermynoplossings vir die gebied voorgestel. Dit sluit in opgraderings aan die Vaalkop-waterwerke en die inbring van water deur die Pilanesberg-watervoorsieningskema. Na uitgerekte onderhandelings met die Rustenburg-munisipaliteit en die departement van water en sanitasie, is die projek nou op ŉ inwerkingstellingfase wat vandeesmaand sal begin. “Wanneer die projek afgehandel is, sal bykomende grootmaatwatervoorsiening van sowat 70 megaliter per dag na Rustenburg gestuur word om die huidige watertekorte te hoof te bied.”